CL: Floriana eliminati iżda mhux umiljati Floriana …………. 0 CFR Cluj …………. 2 Floriana sfaw eliminati mill-ewwel round ta' kwalifikazzjoni tal-UEFA Champions League meta fis-Centenary Stadium tilfu kontra CFR Cluj bl-iskor ta' 2-0 biż-żewġ goals jaslu fit-tieni taqsima. Konxji mill-qawwa tat-team Rumen, Floriana niżlu b'tattika difensiva. L-ewwel 30 minuta kienu ferm kwieti u nieqsa minn kull emozzjoni. Dan għal­kemm Cluj kellhom aktar inizjattiva u dehru tattikament aktar organizzati iżda naqsu milli jkunu inċisivi u b'xi mod jinkwetaw lill- goalkeeper ta' Floriana Ini Etim Akpan. Huma bdew joħolqu ħafna attakki mix-xellug iżda bdew ikunu prevedibbli li wassal biex id-difensuri ta' Floriana jantiċipaw kull attakk fi tliet kwarti ta' ground hekk kif urew dixxiplina tattika li ftit li xejn taw spazju biex l-avversarji setgħu jimmanuvraw. Min-naħa l-oħra, l-attakkant Kristijan Keqi mpressjona bis-sħiħ u minkejja ma ndirizzax xutt lejn il-lasti avversarji, ma waqaf qatt iterraq madwar il-ground kollu u beda jiffrustra lill-avversarji, tant li sofra daħliet xejn kumplimentużi. Kien minuta qabel tmiem l-ewwel taqsima li r-Rumeni heddew serjament iżda x- xutt ta' Catalin Itu ġie mxel­lef f'corner mid-difensur ta' Floriana, Ryan Camenzuli. Fil-ħin miżjud, Mario Rondon kellu daqqa ta' ras mill-viċin salvata mingħajr wisq diffikultá minn Ini Etim Akpan. Fil-bidu tat-tieni taqsima, Cluj ħarġu aktar aggressivi u bdew iżidu r-ritmu. Ta' dan ġew ippremjati hekk kif fit-53 minuta fetħu l-iskor meta Michael Pereira indirizza cross lejn CESTOR MIKE li permezz ta' daqqa ta' ras mill-viċin, tefa' l-ballun fix-xibka. Floriana għamlu reazzjoni u żewġ minuti wara fal­lew ċans tad-deheb li jiksbu d-draw meta Enzo Ruiz kellu xutt fil-baxx jiġi devjat f'corner minn difensur ta' Cluj. Fl-64 minuta, Floriana reb­ħu free-kick minn tarf il-kaxxa iżda Diego Venancio falla kompletament il-mira meta x-xutt tiegħu spiċċa ferm għoli. Tmien minuti wara l-is­tess player mill-istess pożizzjoni stampa l-free-kick tiegħu mal-barriera. Floriana resqu viċin minn Nicola Leone li qabeż difensur avversarju iżda Cristian Balgradean dawwar f'corner. Eżatt mad-90 minuta, Floriana ingħataw free-kick ieħor iżda Brandon Paiber falla l-mira kompletament. Żewġ minuti wara, il-Greens resqu viċin li jiksbu d-draw iżda x-xutt ta' Muhamadou Moustapha Beye minn pożizzjoni angolata intemm għoli. Fl-94 minuta, Cluj issiġillaw ir-rebħa meta skorjaw it-tieni goal minn daqqa ta' ras ta' CATALIN GOLOFCA mill-cross ta' Rondon. REFEREE: Laurent Kopriwa (Lussemburgu)